Lijepo je ovdje

Glazba je bila jako glasna, ali nije mi smetalo. Lijepo je ovdje. Okrenula sam se i slučajno se zabila u jednu djevojku.

- Oprosti, stvarno nije bilo namjerno! - kažem.

Nije odgovarala, samo je zurila u mene, zbunjenog izraza lica.

- Zašto smo ovdje? - pita me.

- Am… ne znam, mislim da netko možda slavi rođendan…

- Ne, kako smo ovdje dospjeli? Sjećaš li se što je bilo prije ovog partija?

Ova cura je čudna. Zašto se ne bih sjećala što je bilo prije. Prije nego što sam došla ovdje…

- Ne znam, zapravo. Kako si ti došla ovdje? - pitam.

- Ne znam, mislim da nitko ne zna. Ja sam Eva. Poznaješ li ikoga odavde?

- Ne, mislim da ne… Kad bolje razmislim, ne znam ni čija je ovo kuća.

Okrenula sam se oko sebe. Ovo mjesto je jedina stvar koja se nalazi u mom sjećanju. Nisam ni primijetila. Kako to nisam primijetila? Koliko dugo sam ovdje? Gdje se uopće nalazim? Ovdje sam doslovno zauvijek, a znam da mi ovo nije dom. Najviše zastrašujuće je što onda ne znam gdje je.

Ne razumijem, možda nas je netko drogirao. Odlučile smo izaći van, barem da probamo prepoznati ulicu. Tražile smo izlaz, ali ispostavilo se da ga… nema. Nije se činilo da ima smisla pitati ikoga, svi su bili tako bezbrižni i nezainteresirani. Ipak, prišle smo dečku koji je sjedio na smeđoj fotelji i pitale ga gdje su vrata.

- Vrata? Ne bih znao, zašto vas uopće zanima, što vam fali ovdje?

- Pitamo, tek toliko. Znaš li čija je ovo kuća?

- GOOL! - uzviknuo je gledajući televiziju. - Nemam pojma djevojke, ispitujte, molim vas, nekog drugog.

Koga drugoga? Nikoga nije zanimalo.

Jesmo li samo mi poludjele? Ili su i drugi? Ništa mi više nema smisla. Jesu li svi ovdje u besmislenoj utopiji, nesvjesni tko su i što je stvarno? Ljudi nam nisu odgovarali na pitanja, nastavljali su se zabavljati i ignorirati nas. Glazba je svirala, svi su bili sretni i opušteni, svi osim nas dvije.

- Što sad? - Eva me upita.

Sjedim na kauču. Sve u meni želi potpuno zaboraviti da možda postojim izvan ovoga. Sve u meni želi ići igrati stolni nogomet, smijati se i ne razmišljati.

- Molim te, nemoj odustati! Moramo pronaći izlaz! - čujem Evin glas.

Znam da je upravu. Vjerujem da ništa od ovog nije stvarno, znam da nije. Nekakva simulacija, igrica kojoj je cilj činiti me lažno sretnom. Zar je tako loše biti sretan? Čak i ako nije stvarno? Pokušavam se skoncentrirati. Nema vrata, nema prozora, ali zato ugledam stepenice. Popnemo se njima. Kat je malo drugačiji. Ovdje nema nikoga. Mračno je. Eva je pored mene, provirujemo u sobe. Nema nikoga, sobe su sve poprilično slične, minimalističke: krevet bez plahte s bijelom posteljinom, bijeli zidovi. Glazba se više uopće ne čuje, a kamoli nečiji smijeh. Zastrašujuće je biti ovdje. Iscrpljujuće. Želim dolje, ali znam da moram nastaviti tražiti.

Svaka od soba, iako ne izgleda nikako posebno, u meni budi burne osjećaje. Glava mi je teška i muka mi je od ovoga. Sjednem na pod, a Eva pored mene. Slušamo tišinu. Pokušavam se skoncentrirati i smisliti izlaz van. Ne znam gdje sam ni kako sam dospjela ovdje, ali znam da moram van. Moram van! Ovo nije stvarno. Moram van!

- Brzo, probudi se! Molim te!

Prepoznajem taj glas i znam da nije pripadao Evi. Sjećam se tog glasa. Bilo je to prigušeno vikanje, kao da je izišlo iz nekoga udaljenog stotinama kilometrima i mislim da je bilo upućeno meni. U pola sekunde već sam na nogama. Vikanje je dopiralo dalje niz hodnik. Trčim, noge mi jedva dotiču tlo, letim po zraku. Što dalje dospijevam, glas je sve jasniji, a ja sve slabija. Glava mi je sve teža, a mrak postaje sve mračniji. Više ništa ni ne vidim, samo trčim prema glasu, trčim što sam brže mogla, sve dok ne zakoračim u kakvu rupu, provaliju i padam. Propadam.

(…)

Jako bijelo svijetlo. Sjedim u stolici.

Imam nekakve žice u glavi. Crvenu i plavu. Vode do dva spremnika, jedan označenim slovom S, a drugi slovom D. Izvlače nešto iz mene. Laboratorij, ja mislim.

Bila sam u pravu. Iskorištavaju moj mozak. Zabava, mračni hodnici, čak i Eva… sve samo dijelovi moga uma, moje psihe, moje svijesti. Zašto su me trebali sretnu? Što su uzimali?

Moja mama je ispred mene. Moja prava mama, sigurna sam u to, sjećam je se. Stoji ispred mene uplašena lica.

Pokušala sam ustati, progovoriti nešto, vrisnuti, pitati milijun pitanja. Nisam stigla učiniti ništa od navedenog. Ljudi u bijelim kutama je odvode, a mene obuhvaća osjećaj kao da mi netko na silu gura mrak u oči, i padam, ponovno padam. Propadam.

Glazba je bila jako glasna, ali nije mi smetalo. Lijepo je ovdje. Okrenula sam se i zamalo se zabila u jednu djevojku pa nastavila do stolnog nogometa. Lijepo je ovdje.

01. OS – Lijepo je ovdje – pet55555

zaporka: pet55555

ime i prezime učenika – autora rada: Tea Andričić

naslov rada: Lijepo je ovdje

razred: 8. razred

naziv škole: Osnovna škola Dragutina Domjanića, Sveti Ivan Zelina

ime i prezime voditelja/mentora: Marina Sever

potpunu adresu škole (ulica, broj, poštanski broj i mjesto) i broj telefona:

Ivana Gundulića 2, 10380 Sveti Ivan Zelina, 01/2061 109